text: hundeansvarsforsikring
  
  publiceret: 2021-06-04 15:02:51+02:00
  Hundeansvarsforsikring er en ansvarsforsikring, der dækker hundeejerens objektive ansvar for hundens skader. For det ansvar, skal man som hundeejer have tegnet en lovpligtig hundeansvarsforsikring. Det er Hundelovens § 8, som fastslår, at man som hundeejer har pligt til at erstatte de skader, som ens hund forvolder. Ansvarsforsikringen dækker alle skader, som hunden forvolder på personer, ting og andre dyr, uanset om besidderen af hunden har udvist nogen forsømmelse.
  Ansvarsforsikringen dækker ikke skade på besidderen eller dennes ting. Ved besidderen forstår man normalt ejeren af hunden eller den person, der passer hunden i et lidt længere tidsrum. Ejerens hjemmeboende familie vil normalt være afskåret fra at kunne kræve erstatning.
  Hvis det kan bevises, at skadelidte selv har medvirket til, eller har været årsag til skaden, fx ved at drille hunden, kan erstatningen blive nedsat eller helt falde bort. Har skadelidte blot leget med en hund eller frivilligt været sammen med hunden, anses den skadelidte ofte, at have medvirket til skaden og vil derfor få nedsat erstatningen eller eventuelt slet ikke få erstatning.
  Kommer to hunde op at slås og kommer til skade, lægges der efter praksis blandt andet vægt på, hvem der var angriberen. Ejeren af den angribende hund vil derfor normalt ikke få erstatning eller vil få nedsat erstatning fra modpartens hundeforsikring for de skader, der sker på dennes hund.
  Det sker, at en skade forvoldes af en ukendt hund. Disse skader skal anmeldes til "Foreningen af forsikringsselskaber til overtagelse af lovpligtig ansvarsforsikring for hunde" (FAH). Foreningen administreres af forsikringsselskabernes brancheforening "Forsikring og Pension", hvortil skadelidte kan rette henvendelse.
  Bliver hunden passet af andre, fx mens man er på ferie, dækker hundeforsikringen ikke de skader, hunden forvolder hos dem, der passer den.
  Man kan supplere forsikringen med en udvidet ansvarsforsikring, en syge- og tandskadeforsikring, samt en livsforsikring til hunden.